标题：灵元天皇
简介
灵元天皇个性刚强，意志坚定，作风豪迈。1663年，后西天皇正式让位后继承天皇位。在位期间，与幕府交涉时，也很明白的展现自己的立场主张。他对恢复大尝祭等古代礼仪，有所贡献。1684年，他开始有让位给皇太子朝仁亲王的想法，但因当时将军德川纲吉慰留，一直到1687年才正式让位，他成为太上皇，并且以上皇的身份实行院政。对于上皇这样刚硬独断的态度，幕府也加强对朝廷的干涉，迫使上皇不得不停止院政。 
他于1713年剃发，成为法皇，法号为「素净」。1732年过世，其谥号取自古代孝灵天皇与孝元天皇，葬于月轮陵。
在位期间年号
宽文 
延保 
天和 
贞享
国史略　灵元天皇纪
灵元天皇
第百十二世、灵元天皇
灵元天皇，讳识仁，後水尾帝十六子也。母新广仪门院藤原氏，赠左大臣基音之女也。【皇胤绍运续录。】宽文三年宽文三年(癸卯)正月，践祚，时年十岁。仍用宽文号。【近代帝王系图。※纪元二千三百二十三年癸卯岁正月廿六日践祚，同四月廿七日即位。】
家纲令天下禁殉死。初家康极论殉之非礼，诸侯往往悟其非。然承战国之流弊，因循不改。水户、会津二藩，仅禁止之。至是，其禁始公布於天下。【弘贤觉书。※家纲禁殉死。】
五月，家纲定武家式二十条，召万石以上颁之。【※颁武家法则。】
秋八月，更定武家式二十三条。其一曰：「常嗜文武，专义理，勿乱风俗。」【庆禄记。】
九月，大阪城代鸟居忠春至大阪。未入城，为医所弑。京师贾人佐野某来侯忠春，适变作，乃以身蔽捍，被创而死。初忠春祖父元忠死伏见之役，商人佐野四郎潜收其首葬之，某即其子也。【藩翰谱。】
冬十二月，京师地震，市廛皆坏。【太平年表。】宽文四年四年(甲辰)秋九月，关白光平辞摄政。以左大臣房辅代之。【公卿补任。】宽文五年五年(乙巳)春正月，雷震大阪天主阁。火起，阁藏一宝匣，而众力不能拯之。大番队士中川带刀冒火，大呼上阁。阁焚倒湟中。後探湟得带刀屍，屍焦烂犹怀宝匣，无有损伤。家纲赏其奇节，赐秩千石於其子。【翁艸。】
夏五月，荷兰人泊长崎。舶中失火，帛丝品物皆灰烬。舟师仅免。【华夷通商考。】
冬十月，家纲禁日莲宗不受不施派。悉补其僧徒，寻流西北诸岛。【太平年表。※禁不受不施派。】
德川光圀毁境内淫祀三千八十八宇。【野史纂略。】
是岁，定绢布长二丈六尺为一端。【太平年表。※改绢布丈尺。】宽文六年六年(丙午)夏四月，家纲禁诸侯趋从过马三匹枪七条。
五月，流京极高国於南部，子高赖於伊势，其馀子女皆命锢之诸藩。初高国父高广，驭下暴横，国中怨嗟。及高国袭封，釐革弊政，抚循人民，一国大悦。既而高国意稍骄恣，疏弃宿老，宠信新进，专殖货利，赋恋日重，境内大困。於是高广潜谋废高国，立次子高胜。高国知之，故薄其奉养。高广不堪积愤，上书诉之家纲。因是，高纲获罪，没丹後七万五千石。高广窘迫，匿於京师。家纲遣青山幸利於丹後，收其城地。高国老臣泽冈图书，迎见幸利曰：「寡君获罪国除，臣等敢不奉命。但将家有法，束手去城，如天下笑何。臣请刳服以致城，幸赐验视。」幸利曰：「诺。」驰使报之江户。家纲命高国手书谕之，图书等乃致城而去。【藩翰谱、野史纂略。】
秋七月，德川光圀毁国内新寺九百九十七宇。籍破戒僧，为编氓。【野史纂略。】
冬十月，锢处士山鹿义矩於播磨赤穗。义矩尝著『圣教要录』驳宋儒，由此获罪。【太平年谱。】宽文七年七年(丁未)春二月，遣巡查使於诸国，廉问风俗。
三月，禁种烟艸於良田。【※禁种烟艸於良田。】
秋九月，盗窃昼御座宝刀而去。所司代牧野亲成捕而斩之。【旧章录、国史实录。】宽文八年八年(戊申)春正月，白气见西方，形如竿。【弘贤笔记。】
二月，流岛原城主高力隆长於陆奥，子常长於出羽。初家光既平邪苏贼，封隆长父忠房於岛原，以其地多贼馀党，且新经兵燹也。命抚辑农商，以安反侧，屡赐金谷，以助其费。至隆长，苛虐无恩，百姓大困。巡察使入其境，诉者相属。隆长坐之失封，没岛原三万七千石。【藩翰谱、野史纂略。】
三月，以摄政房辅任关白。【公卿补任。】
是岁，禁庶人佩大刀、著绢袖。【旧章录。※禁庶人佩刀。】宽文九年九年(已酉)春正月，京师饥。家纲为粥於北野七本松及四条碛赈之。至四月而止。【风也集。】
夏六月，虾夷作乱，松前泰广讨夷之。泰广，松前侯支族也。初东虾夷有释仙者，勇力绝伦，抄掠诸岛，众夷畏服。矿夫庄太夫娶其女，与俱谋并松前。夷人鬼菱者，归心松前，屡与释仙战，而未遑报之松前也。一日，间行至矿夫文四郎家，地距释仙居，仅三里。释仙侦而知之，遣众攻之。鬼菱单身溃围出，遂为所杀。既而松前吏与商人乘船至东虾夷，释仙部下杀之，夺其财，数人仅遁还。松前矦始知有变，驰使江户请讨之。家纲使麾下士松前泰广往援之。松前将蛎崎作左，进入夷地。释仙闻之，遣兵二千逆拒。松前又遣佐藤权左、松前仪左、仁井田濑兵等继进。泰广亦来会，与夷夹水挑战。我兵发铳毙夷百馀人。夷多发毒矢，我兵甲坚不伤。夷遂败走，我兵济水追击。夷据山，我兵吹螺进薄之，夷下山泅水遯逃。擒其十六人，权左命解缚为导。夷又阻大川而阵。权左使译官，诱谕之。译官祖裼登高呼曰：「大将从江户来矣。汝等擒戮在近，盍及今降？即降，吾必为汝乞命。汝犹欲相抗乎？试射吾胸！」拊胸示之。夷大惊，解甲投刀，以船二十艘来降。泰广直乘夷船，击馀党，斩释仙一将而还。诸人继进。释仙惧，以六十馀人来降。权左延见之曰：「汝罪不容死，宜献方物一千箇以赎之。」释仙乃取杂货一千献之。权左收八百品，却其馀曰：「是不足取。」乃留释仙及魁首二十馀人、妇二人於矿夫家，以酒数斗赐之，使人密报之後军。夜，後军咸至围之‧夷惊逃。我兵追击，悉斩之。释仙独端坐受刃死。我兵烧杀庄太夫，夷地悉平。【风也集、弘贤觉书、野史纂略。※虾夷为乱。※幕府讨虾夷。※虾夷降。】
冬十一月朔，日南至。设节会。参议藤原定淳奉行。宽文十年十年(庚戌)夏六月，本朝通鉴成。先是，命法印林恕索天下祠寺所藏延喜以降武乘，校正编年。书至是成，名曰『本朝通鉴』。家纲命老中以其书示之三家。尾、纪二侯皆贺盛举。独光圀批阅之，至以皇朝为吴泰伯之後，大惊曰：「天朝自有正史，如何取海外妄说，以污衊皇胤！且祖宗之於西土，本自抗礼不相下，而今乃以附庸自处，是诬祖宗也。请命改定。」老中大叹服。【野史纂略、旧章录。◎恕，一名春胜，字子和，改字之道，称春斋，号鵞峰。罗山第三子，袭父职，为治部清法印。※本朝通鉴成。】
秋八月，大阪大风。船舶桥梁皆坏，人多溺死。【一本续王代一览。】
是岁，家纲奏封德川赖宣次子赖纯於西条。【藩翰谱。】宽文十一年十一年(辛亥)春正月，德川赖宣，薨。子光贞嗣。赖宣，豪迈有识量，好学能通大体。虚己受谏，每曰：「人有所言，择善从之。众人之智，即我智也。」赖宣尝以佩刀试死囚，应手立断。左右皆赞叹。宾帅那波道圆，独蹙頞而无言。赖宣问曰：「异邦亦有刀利与执刀之玅如此者乎？」道圆曰：「龙泉、太阿、干将、莫邪之类，是皆名器，其利不让之。又人君手斩人而快於心者，古之人有行之者，桀纣是也。吾邦亦有职斩罪人者，称秽多，最至卑也。」赖宣变色，直入内。既而召道圆，谢曰：「卿言极善。」厚加褒赏。【藩翰谱、先哲丛谈。】
夏四月，家纲流伊达宗胜於土佐，子宗兴於丰前。初宗胜欲夺宗家，会兄忠宗卒，纲宗嗣。宗胜乃与老臣原田宗辅谋，使纲宗荒於名妓，而声其过失以幽之，立婴子龟千代。宗胜恃辅立之功，跋扈日甚。伊达宗重，稍知其谋不轨，使女弟浅冈为乳母，松前重光为近侍，以阴备不虞。一日，浅冈见龟千代将食心动，召庖人尝之，即死。宗胜心不自安，阴使家人夜刺龟千代，亦为重光所拘，国内汹汹。逆党神并者，窃其盟书来自首。宗重乃驰诉之江户。家纲使老中召宗重、宗辅，对辨於厅。宗辅老片山隼人在仙台闻之，奉其子大内藏据信夫城。片仓小十郎使人谕大内藏曰：「子欲城守以抗主君，岂谓罪人之子必见诛邪。余与父亲善，将营救子。子其速出城。」大内藏谋之隼人，曰：「郎君勿墬彼计中。」大内藏乃答使者曰：「如隼人不听何？」使者曰：「子果欲保首领，何不杀隼人自降？」大内藏发铳杀隼人。使者闻铳声入城，以大内藏及其弟还。小十郎皆诛之。家纲召龟千代曰：「卿家众暴恣。一国扰乱，其罪不为少矣。然卿幼龄，未尝预政事，故释而不问。自今卿其亲政。」龟千代拜谢受命。【※仙台之变。※片山隼人等伏诛。】
冬十一月，摄津伊丹山踯躅花，及路傍诸草皆华。【太平年表。】宽文十二年十二年(壬子)春二月，流处士奥平源八、奥平传藏、夏目外记於伊豆大岛。初源八父内藏允事宇都宫城主奥平忠昌。忠昌之卒，内藏允与族隼人，会於佛寺。隼人嘲骂内藏允，怒而斫之。隼人抽刀格鬭，众救解之。内藏允积愤自杀。忠昌子昌能，逐源八而不问隼人。於是，传藏、外记，皆致仕而去。外记，源八母弟，而传藏同族也，二人皆欲助源八报仇。隼人惧而走江户，召弟主马於出羽。源八等闻之，要击於途杀之，遂赴江户。闻隼人匿麾下士户田氏第，夜帅七十馀人袭之。掷炬门外，连呼失火，夺门而入。会隼人不在，乃杀其父半斋及左右数人而去。黎明，隼人跨马，拥十馀人追及。传藏盘枪还鬭，鏦隼人仆之，衷甲不伤。乃投枪相搏，遂挤之堑，令源八馘之。源八与传藏、外记，投一士人家，使其徒皆散去。既而家纲下令大索。三人诣大老井伊直澄第，请就死。直澄感其孝义，具白家纲，请减死。因有此命。直澄使兵士护送，後遇赦而还。直澄授之禄云。【野史纂略。※奥平源八复讎。】
三月，石川凹殁，年九十。初名重之，参河人。世仕德川氏，好读书，善诗及国雅。大阪之役，先登斩首二级。然以其犯令见黜，退隐於京师。自号六六山人，营诗仙堂於东山一乘寺村，常弄翰墨，鼓琴以自娱焉。诸轩冕来访者，皆谢绝之。尝选汉、晋、唐、宋人诗三十六首，使狩野守信写其像，揭之楣间。其韵致如此。【先哲丛谈。※石川凹殁。】
冬十二月，保科正之，卒，年六十四。子正经嗣，葬会津磐梯山。称曰土津灵神，以其功於神道也。【续王代一览。】延宝元年延宝元年(癸丑)夏五月，大内火。【太平年表。※宽文十三年九月廿一日改元。※『隋书』音乐志云：「分四序，缀，三光，延宝祚，渺无疆。」】
谙厄利亚人来长崎，请互市。家纲问之荷兰人，对曰：「彼近娶波尔杜瓦国主之女，且与南蛮人往来，其意不可测也。」乃却之。【长崎实记、华夷通商考。※谙厄利亚乞互市。】
老中板仓重矩，卒，年五十七。孙重宣嗣。重矩尝匾其居曰：「咬菜。」及登显职，犹揭其额。人问其故，重矩曰：「吾今富贵，侈心易生。不有此匾，何以能自警？」及卒，家无馀财。时人悼惜。【板仓家谱。※板仓重矩卒。】延宝二年二年(甲寅)春二月，家纲置修大内司，命松平纲政督其事。
夏四月，畿内大水。
六月，京师雨雹。大如拳。【续王代一览。】延宝三年三年(乙卯)春三月，家纲令因备二藩凿沟於芝。皆辞以国用匮乏。家纲怒让之屏居。久世广之曰：「两藩既食三国，宁不能凿一沟邪？然东藩凿堑，西藩造石垣，祖宗之制也。两藩之辞役，亦不为无谓矣。若夫两藩所辞而今命之他藩，是辱两藩也。不如令有司为之。」家纲从之，遂起新沟之役。府下游士闻之，往往蔽面，溷入役夫。家纲乃命以夜作。其终夜执役者，给以三日佣钱。【野史纂略。】
是春，京师饥，饿莩相望。家纲奉命赈之，设场於北野及四条、五条诸碛，与粥及钱米。从三月至五月而止。【续王代一览。※京师饥。】
冬十一月，大内成。是夜，洛西失火，延烧行宫、本院及缙绅第宅六十馀宇。帝奉神器幸清莲院，新宫仅得全。乃徙御於便殿。【皇年代略记。】
十二月，大老井伊直澄，卒。以兄直滋子直兴为嗣。【井伊家谱。※井伊直澄卒。】延宝四年四年(丙辰)春二月，流长崎代官末次茂房於隐岐。先是，茂房家奴潜往外国，鬻刀剑图籍。事觉，捕而籍其家。奸赃毕露，遂处流。【翁艸、长崎实记。※茂房鬻刀剑图籍於外国。】
德川光圀命儒臣，悉蓄发，而编之士列谕之曰：「自足利氏之衰，武人率皆不识字，令僧徒掌文墨。及海内既平，儒者犹承其弊风，皆不蓄发。人亦以方外之徒待之。故林氏累世，受知幕府而皆任僧官。虽然学道者，君臣皆儒也，安得以异流待之。」儒者蓄发，实昉於此。【西山遗事。※儒者蓄发始此。】
冬十二月，芝新沟成。
仙洞御所，及东福门院火。【弘贤笔记。】延宝五年五年(丁巳)春正月，家纲遣上杉长久於京师吊灾，仍造宫。
夏四月，宫成。法皇徙御焉。
冬十月，常陆、陆奥，海溢浸陆。
大久保忠朝获一身两头龟於部内，以献幕府。【风也集。】延宝七年七年(己未)秋九月，石清水修放生会。是典废者数百年，於是再兴之。尔後每年修之。【公卿补任。※再兴放生会。】延宝八年八年夏四月，德川光圀以所选『一代要记』、『扶桑拾叶集』献之幕府。【太平年表。】
五月，将军家纲疾。大老酒井忠清建议，援鎌仓故事，欲迎亲王於京师为嗣。有司莫敢可否，独堀田正俊争之甚力，议乃止。老中更谋之三家。德川光圀请立纲吉，家纲许之。纲吉自馆林入承统，叙从二位，任权大纳言。既而家纲薨，年四十。葬宽永寺，敕赠正一位太政大臣，谥曰严有院。自是之後，宽永、增上二寺，为德川氏茔域。後嗣以亲拜两茔为常务，在职之中，必有一诣日光庙，以为重典。【※将军家纲薨。】
六月，纲吉设法会於增上寺，令鸟羽城主内藤忠胜等掌其事。忠胜杀宫津城主永井尚长於斋场。即日，赐忠胜死。先是，设法会於宽永寺也，尚长不礼忠胜。忠胜衔之。及至增上寺，天适雨，老中命忠胜：「给伞僧徒。」僧众多不能遽辨。尚长亦毁笑之。会纲吉赐书诸有司，尚长遍示一座，独不示忠胜。忠胜请览之。尚长不肯曰：｢此书不关君事也。｣忠胜愤怒。俄而尚长起，忠胜亦起蹑其衣裾。尚长蹶，乃挺刀一击杀之。众惊起，拥忠胜，幽之别室。二家从士闻之，将突入。永井直敬谕退之。众乃定。於是纲吉赐忠胜死，没鸟羽三万五千石。以尚长之傲慢激变也，亦没宫津七万五千石。【※增长寺之变。】
秋七月，纲吉徙居於本城。或有议试诸侯向背者。光圀曰：｢我宗传承既五世矣，谁敢怀异图。傥有之，我则为征讨使耳。｣井伊直兴进曰：｢先锋之任，我不敢让他人。｣【翁艸、野史纂略。】
八月，诏以纲吉为征夷大将军，叙正二位，任内大臣。
闰月，纲吉令曰：「民者，邦之本也。代官之职，务察民疾苦。使民无饥寒之患。国丰则民易怠。制之产业，勿令懈惰。为长吏者，用心民事，勿专任小吏。凡堤防、桥梁，以时修之，勿令毁坏。」【宪庙实录。】
九月，纲吉命林春常、人见友元，讨论经义。尔後月行之。【十三朝纪闻。】
冬十月，纲吉以子德松为世子。【柳营谱略。】天和元年天和元年(辛酉)春正月，纲吉遣使诸国，巡查风俗。【※延宝九年九月廿九日改元。※『尚书』云：「奉答天命，和恒四方民居师。」『前汉书』云：「嘉承天和，伊乐厥福。」『後汉书』云：「天人协和，万国咸宁。」又云：「天和於上，地洽於下。」『庄子』云：「与人和者，谓之人乐；与天和者，谓之天乐。」】
二月，召上野护国寺僧亮贤，赐之高田药园，以建精舍。号曰，护国寺。以纲吉在孕时有所祷也。【万天日记。】
夏五月，酒井忠清，卒，年五十八。子忠举，嗣。初忠清为家纲所亲任，势焰薰炽中外，四方赠遗相属。居第近下马牌，时人呼曰：「下马将军。」家纲病笃，议立储嗣，忠清颇有异论。及纲吉立，辞职，寻致仕。故世或谓：「忠清忧惧自杀也。」纲吉亦闻而疑之，欲遣使省视。女婿藤堂高久、松平定有合辞请曰：「流言蜚语，果何所徵。臣等以百口保之。」乃止。【※酒井忠清卒。】
六月，纲吉召越後国主松平光长臣小栗正矩、荻田主马、永见长赖，亲听讼。赐正矩及子大六死，流主马长赖於八丈岛。初越前参议忠直既废，生二子长良、长赖，及一女於流所。光长悯永见右卫门冤死，令二弟袭永见氏，以妹嫁小栗正矩。光长子纲贤先卒，无子。长良亦蚤死。时人谓：「长赖必为世子。」正矩狡谲多智，诈言长赖当立。长赖大悦，倾心结附焉。而正矩赴江户，请光长立长良子万德丸，遂为世子，赐名纲国。正矩意甚自得，欲拥纲国以擅威权。长赖积怒，密与荻田主马等谋，欲杀正矩。谋泄，一国扰动，遂诉之江户，经岁不决。至是，纲吉亲听之。正矩曰：「臣之所为，始非有私。某事有券书，某事令某连署。」老中阿部正武曰：「汝果忠邪，何用券书。用券书，适足以见其奸计矣。」正矩不能对。及诘问之，诈谋尽露。纲吉遂锢光长於伊豫松山，纲国於备後福山。松平直矩、松平近荣，亦皆坐正矩事屏居。【翁艸、续王代一览、野史纂略。※越後之变。】
冬十一月，权大纳言藤原实起子参议公连有罪。诏：「褫其官，流之佐渡。」
伊势内宫灾。
是岁，大藏经刻成。初万福寺僧道光，欲刊藏经，积募金若干。会岁饥，悉散之众。复募金，岁饥，又散而济众。至是，三募终能成其功云。道光字铁眼，肥後人。智慧卓越，钻研诸经，不辞疲倦。尝入黄檗山，师性瑫和尚，後造瑞龙寺於大阪居焉。俗谓铁眼寺是也。【※大藏经刻成。】天和二年二年(壬戌)春正月，遣使伊势，奉币於假宫，虔谢火灾。
二月，关白房辅，罢。以右大臣藤原兼辉代之。【十三朝纪闻。】
三月，天下饥。京师大云院、誓愿寺、法轮寺僧，散米钱施贫民。长崎崇福寺主滋岳亦为之。【续王代一览。※天下饥，僧徒竞赈饥。】
夏五月，池田光政，卒。光政性好学，封内每郡设三黉，使庶民听其讲读。尝谓老臣曰：「寡人有过，宜直谏之。」中川谦叔对曰：「君严明有威，眼光射人，不能仰视。宜假以温颜。」光政嘉纳。
秋七月，纲吉辟木下贞干为儒官。贞干，京师人。幼颖悟，僧天海一见异焉，请其父母为弟子。贞干不肯。年十三，作太平颂。後光明帝见而奇之，将徵试之，会崩而止。後贞干师松永遐年，学大进。尝从柳生宗矩，游江户。不得志而归京，闭户读书，名震海内。前田纲利闻其名聘之，贞干辞曰：「吾师之子永三未仕，请先聘之。」纲利闻其义，并聘二人。至是，贞干升为幕府学士。贞干善教人，一时英才多出其门，新井君美、室直清，最其著者云。【先哲丛谈。※木下贞干为儒官。◎贞干，字直夫，小字平之允，号锦里，又顺菴。】
八月，朝鲜三使伊趾完、李彦纲、朴庆俊来聘。【外蕃通书。】
九月，纲吉观朝鲜人驭术於樱田调马埒。【风也集。※将军纲吉观韩人调马。】
山崎嘉，卒。嘉，字敬义，号闇斋，京师人。就谷时中学程朱之学。晚就吉川惟足，极神道阃奥。其徒称曰，垂加先生。川井正直，年五十始学，闇斋谓之曰：「入道莫如敬。子不幸过时，不必读书，每事躬行敬则可也。」正直服膺其语，终身不怠。父母没，终行三年之丧云。【十三朝纪闻。※山崎嘉卒。】天和三年(癸亥)春正月，江户大雨水。
二月，纲吉令长崎奉行，禁买卖外国哆罗、猩旃、珍禽、异兽、宝玩、奇器等。又禁妇人衣服用金线絺绣，及过巧组织。【长崎实记、风也集。※禁妇人服饰。】
立朝仁亲王，为皇太子。以右大臣藤原兼熙傅之。自上世至後龟山，未尝阙是典。而後龟山传後小松之後，不复立东宫者十三世。至是始修此典。【十三朝纪闻。※复立太子之典。】
秋七月，定武家式十五条。【庆禄记。】
冬十一月，纲吉命林春常、人见友元、木下贞干等，考订参河记，更名武德大成记。寻松平正忠等，献武德实录。纲吉赐时服、黄金，赏之。【太平年表。】贞享元年贞享元年(甲子)春三月，定服忌令。【※天和四年二月廿一日改元。※『周易』云：「永贞吉，王用享于帝吉。」】
秋八月，少老稻叶正休杀大老堀田正俊於城中，一坐以为失心，挺刀乱斫。正休回顾微笑而死。正休素与正俊亲善，及正俊恃宠专横，正休屡规谏之，正俊不听。会摄津人请浚川，正休受命巡检其役，非费四万金不成，乃还报。正俊潜召富人川村随轩曰：「汝能以二万金成功，吾当荐汝如何？」随轩喜而许诺，遂往兴其役。正休闻之怒，谓人曰：「甲斐高坂弹正，忠鲠謇谔之士也。独恨不杀迹部、长坂二奸耳。」将出以宝刀示侍医。医戏曰：「以此斫人，医药不能救也。」正休悦，遂以其刀斩正俊。正俊素有权势，其死也，吊者填门。而正休家，唯亲戚吊而已。独德川光圀往吊焉。【野史纂略、弘贤觉书。※正休斫大老。 】
冬十二月，阴阳博士安倍泰福，献贞享新历。时海内用宣明历者，殆千馀岁，错谬益多。泰福与弟子保井都，据元授时历，及明大统历，造新历。纲吉置天文局，擢都为司天官，更姓名曰涩川春海。【一本续王代一览。※贞享历成。※江户始置天文局。】贞享二年二年(乙丑)春正月，纲吉以日次记二百三十卷，附贺正使，献之京师。【太平年表。】
夏六月，阿妈港船送伊势漂民十二人，来长崎，上书曰：「我国特尊日本，故护送漂民。非乞互市也。」【※阿妈港船送漂民来。】
秋八月，纲吉使谕阿妈港人曰：「汝犯我邦大禁来，於法不可免。但以送我漂民之故，特放还汝。他日若有漂船，不送来可也。」给粮及薪水，遣归之。
减贸易岁额。先是，清及荷兰互市，每岁出铜及杂品，当银一万三千贯钱，至是减之。清给铜当银五千贯钱，杂品当银一千贯钱；荷兰给铜当银二千贯钱，杂品当一千贯钱。【华夷通商考、长崎夜话。※减清及荷兰互市岁额。】贞享三年三年(丙寅)春正月，纲吉徙封大久保忠朝於相模小田原。忠朝曾祖母忠邻，遭马场忠时谗，褫封冤死。至是复其旧封。【大久保家谱。】
夏四月，更正服忌令。【庆禄记。】
秋八月，定朝鲜通商之法。一岁以金一万八千两为限，禁买无用品。
冬十二月，定琉球通商之法。一岁以金八千两为限。【华夷通商考。※定朝鲜琉球商额。】
是岁，纪藩臣和佐台八郎，试射於京师莲花王院。一昼夜，发一万三千五百馀箭，中者八千一百三十三。时人称为天下第一。庆长以来，善射者，皆试技於此堂，标其所发数，揭之堂上。而如八郎者，前後无有。【十三朝纪闻。※和佐台八郎试射。】贞享四年四年(丁卯)春二月，纲吉令曰：「凡失畜犬者，必须搜索。若他家犬来，必须收养之，求其主以还之。」初纲吉丧世子，百方求嗣不得。僧隆光说曰：「人之乏嗣，皆前身多杀之报也。今欲求嗣，莫若禁杀生也。且将军生岁在戌，戌属狗，最宜爱狗。」纲吉然其言，故有此令。寻停献生鱼海错。
三月，禁畜鱼、鸟。畜鸟供人食料者，皆命放之。【野史纂略。※禁畜鱼鸟。】
帝让位於皇太子。正德三年正德三年(癸巳)八月，剃发，法名素净。【皇胤绍运录。◎天台座主记云享保五年十一月剃发。】享保十七年享保十七年(壬子)八月，崩于仙院，寿七十九。【近代帝王系图。】葬泉涌寺。【前王陵庙记。】遗诏因孝灵、孝元二帝，谥字称灵元院。【宗建记。】
帝性英敏，能通下情。【芝屋随笔。】仁厚谦挹，雍容垂拱。【宗建记。】尝以数百金得一名碗，以示群卿。群卿咸奏其为珍宝。藤原经敬独不悦，欲入谏，故称：「老眼难睹。」奉御碗出殿，为误失手，墬之石上。御碗碎坏，满座失色。经敬徐进御前，稽首谢罪曰：「臣钦惟古来器用，皆用邦产，未闻以汉土故物充供御也。伏愿陛下勿妄费财用，以求此等物。」帝嘉其直言，释而不问。【十三朝纪闻。】